b"\n_START_ARTICLE_\nCorona d'Advent\n_START_PARAGRAPH_\nUna corona d'advent \xc3\xa9s un ornament en forma de corona feta amb branques d'avet i quatre espelmes que en algunes cultures \xc3\xa9s tradicionalment penjada o b\xc3\xa9 col\xc2\xb7locada damunt una taula durant l'advent. \xc3\x89s un costum popularitzat a Alemanya despr\xc3\xa9s de la Primera Guerra Mundial, el qual s'ha est\xc3\xa8s posteriorment a alguns pa\xc3\xafsos de l'Europa occidental. Els diumenges d'advent la fam\xc3\xadlia o la comunitat es reuneix entorn de la corona d'advent. Despr\xc3\xa9s es llegeix la B\xc3\xadblia i alguna meditaci\xc3\xb3. La corona es pot dur al temple a beneir pel sacerdot.\n_START_SECTION_\nOrigen\n_START_PARAGRAPH_\nLa corona d'advent t\xc3\xa9 el seu origen en una tradici\xc3\xb3 pagana europea que consistia a encendre espelmes a l'hivern amb el foc del d\xc3\xa9u Sol, perqu\xc3\xa8 torn\xc3\xa9s amb la seva llum i la seva calor durant l'hivern. Els primers missioners van aprofitar aquesta tradici\xc3\xb3 per evangelitzar les persones. Partien dels seus costums per ensenyar-los la fe cat\xc3\xb2lica."